Započela provedba trogodišnjeg programa ''NeOvisnost''

Hrvatski Crveni križ – Gradsko društvo Crvenog križa Čakovec u suradnji s I. osnovnom školom Čakovec od prvog siječnja ove godine započeo je provedbu trogodišnjeg programa pod nazivom **NeOvisnost**.

Opći cilj provedbe programa jest suzbiti i spriječiti pojavu ovisnosti među djecom te rizično ponašanje djece vezano uz eksperimentiranje sa sredstvima ovisnosti na području Međimurske županije. Programske aktivnosti provode se uz financijsku potporu **Ministarstva zdravstva** koje je za 2020. godinu odobrilo iznos od 80.000,00 kuna.

Glavne aktivnosti programa su razvoj i provedba programa „Želim biti snažan“ i „Želim podršku“. Program „Želim biti snažan“ je preventivni program namijenjen djeci petog razreda osnovne škole. Cilj programa je informirati djecu o sredstvima ovisnosti, utjecati na njihova normativna uvjerenja, promovirati zdrav život, jačati njihove socijalne vještine i vještine donošenja odluka. S druge strane, program „Želim podršku“ namijenjen je roditeljima, a njegov cilj odnosi se na unapređenje roditeljskih vještina u sprečavanju i smanjenju pojave ovisnosti među djecom.